पठान की मेहनत गई बेकार, भारत ने सीरीज गंवाई  
14वें ओवर में बल्लेबाजी करने उतरे पठान के शतक से भारतीय खेमे में ऐतिहासिक सीरीज जीतने की उम्मीदें बढ़ गई थीं लेकिन अंत में ऐसा नहीं हो सका।
ऑल राउंडर यूसुफ पठान की 70 गेंद में 105 रन की तूफानी पारी के बावजूद भारत को बारिश से प्रभावित पांचवें एक दिवसीय अंतरराष्ट्रीय रोमांचक मुकाबले में द. अफ्रीका से मिली 33 रन से शिकस्त से सीरीज 2-3 से गंवानी पड़ी।  14वें ओवर में बल्लेबाजी करने उतरे पठान के शतक से भारतीय खेमे में ऐतिहासिक सीरीज जीतने की उम्मीदें बढ़ गई थीं लेकिन अंत में ऐसा नहीं हो सका।  पठान जब बल्लेबाजी करने उतरे तो भारतीय टीम ने 74 रन के स्कोर पर छह विकेट गंवा दिए थे। उनकी आठ छक्के और इतने की चौके की पारी से भारत इतिहास रचने की ओर बढ़ रहा था लेकिन उनके पवेलियन लौटते ही सारी आशाएं खत्म हो गईं।  बारिश की बाधा से डकवर्थ लुईस पद्धति के कारण मैच 46 ओवर का हो गया और भारत को सुपरस्पोर्ट पार्क में जीत के लिए 268 रन का लक्ष्य मिला लेकिन टीम 40.2 ओवर में 234 रन पर सिमट गई।  इस हार से भारत का द. अफ्रीकी सरजमीं पर पहली बार एक दिवसीय सीरीज जीतने का सपना भी चकनाचूर हो गया और डेढ़ महीने के दौरे का अंत निराशाजनक रहा। इससे पहले तीन टेस्ट मैचों की सीरीज 1-1 से ड्रा रही थी।